Mantaqa

Mantaqa on suomalainen katujengi ja Keskusrikospoliisin mukaan järjestäytynyt rikollisryhmä, joka on lähtöisin Espoon Leppävaarasta. Ryhmä on toiminut pääasiassa pääkaupunkiseudulla, ja sillä on kytkös turkulaiseen katujengiin. Mantaqan johtajina pidetyt kolme veljestä tuomittiin vuonna 2021 törkeistä huumausainerikoksista ja rahanpesurikoksista 9–11 vuoden vankeusrangaistuksiin.

Sana mantaqa () tarkoittaa reviiriä.

 Tausta 

Mantaqa perustettiin noin vuonna 2019 Espoon Leppävaarassa. Ryhmä on vaihtanut nimeään kahdesti: se tunnettiin aiemmin nimillä Soldiers of Last Generation ja Mandem. Keskusrikospoliisin rikoskomisario Kimmo Sainion mukaan Mantaqassa yhdistäviä tekijöitä ovat kulttuuritausta, asuinalue ja kieli, eivät jengiliivit.

KRP:n esitutkinnan perusteella Mantaqassa on neljästä viiteen johtohahmoa, joiden ympärillä on kaveripiiri ja tuttavia. Ryhmään kuuluu poliisin arvion mukaan 20–30 henkilöä. Suurin osa jäsenistä on ulkomaalaistaustaisia 18–30-vuotiaita miehiä, jotka asuvat Leppävaaran alueella. Ryhmään kuuluu myös Suomessa syntyneitä henkilöitä.

Mantaqan johtajina pidetään kolmea veljestä: Jafar al-Maseudia, Ahmad al-Maseudia ja Husein al-Maseudia. Veljekset ovat Irakin ja Suomen kansalaisia ja ovat asuneet pitkään Suomessa. Tuomitut kiistivät oikeudessa toimineensa järjestäytyneenä rikollisryhmänä ja väittivät kyseessä olevan kaveriporukka.

 Rikollinen toiminta 

 Huumausainerikollisuus 

Mantaqaa on epäilty kahdesta laajasta huumausainerikoskokonaisuudesta. Ensimmäisessä kokonaisuudessa ryhmän epäiltiin vastaanottaneen yhteensä noin 185 kiloa kannabista, joka salakuljetettiin Suomeen Latviasta. Tulli takavarikoi joulukuussa 2020 yhteensä 110 kiloa marihuanaa, jonka katukauppa-arvo oli noin kaksi miljoonaa euroa. Lisäksi takavarikoitiin kaksi ampuma-asetta, yli 100 kannabiskasvia ja 70 000 euroa käteistä.

Toisessa kokonaisuudessa Ruotsista käsin toiminut huumeliiga toi Suomeen kokaiinia, amfetamiinia ja ketamiinia arviolta yli kuuden miljoonan euron arvosta. Poliisi löysi elokuussa 2020 Helsinkin keskustassa sijainneesta varastosta 10 kiloa kokaiinia ja 40 kiloa amfetamiinia sekä laittomia aseita, mukaan lukien rynnäkkökiväärin, pistoolin ja äänenvaimentimella varustetun konepistoolin. Rikollisryhmä käytti viestintään salattua Sky ECC -viestijärjestelmää.

 Rahanpesu 

Poliisin mukaan Mantaqan rikoksilla saadut voitot pestiin laillisen liiketoiminnan avulla. Johtajina pidetyt veljet pyörittivät kahta autokorjaamoa ja parturiliikettä pääkaupunkiseudulla. Jafar al-Maseudin omistamassa Espoolaisessa autokorjaamossa JV Car Service Oy:ssä ilmoitettiin korjaustöitä, joita ei todellisuudessa tehty. Rikoshyödyllä ostettiin autoja, veneitä, vesiskootteri ja luksustuotteita.

 Viranomaisvastaisuus 

KRP:n rikoskomisario Kimmo Sainio kuvasi Mantaqan olevan erittäin viranomaisvastainen ryhmä. Poliisin takavarikoitua 75 000 euroa käteistä rahoja yritettiin saada takaisin uhkailemalla poliisia: poliisille soiteltiin useita kertoja ja häntä vaadittiin palauttamaan rahat. Sainion mukaan "tietyillä henkilöillä on ollut sellainen tyyli, että he pyrkivät saamaan viranomaisen luopumaan toimistaan painostamalla henkisesti ja fyysisesti".

Mantaqan jäsenet ovat aiheuttaneet uhkatilanteita myös vankiloissa. Kaikista vankiloista, joihin on sijoitettu Mantaqan jäseniä, raportoitiin samanlaista viestiä: jengiläiset haastoivat virkamiehiä, jättivät käskyjä noudattamatta ja kohdistivat henkilökuntaan uhkailua ja aggressiivisuutta.

 Oikeudenkäynnit 

 Ensimmäinen oikeudenkäynti 

Helsingin käräjäoikeus antoi 21. joulukuuta 2021 tuomion Mantaqaan liittyneestä huumausainerikos- ja rahanpesuvyyhdistä. Tuomiot annettiin yhteensä 26 henkilölle; 28 syytetystä kahden syytteet hylättiin. Rikokset tapahtuivat joulukuun 2019 ja joulukuun 2020 välisenä aikana pääkaupunkiseudulla.

 Tuomittu  Ikä  Rangaistus  Rikokset Jafar al-Maseudi  29  11 vuotta  7 törkeää huumausainerikosta, ampuma-aserikos Husein al-Maseudi  26  9 vuotta 8 kk  3 törkeää huumausainerikosta, törkeä rahanpesu, virkamiehen väkivaltainen vastustaminen, ryöstön yritys Ahmad al-Maseudi  28  9 vuotta  3 törkeää huumausainerikosta, törkeä rahanpesu Edgars Berzins  44  8 vuotta  3 törkeää huumausainerikosta Märis Citskovskis  44  8 vuotta  3 törkeää huumausainerikosta Jesse Shipley  24  7 vuotta  2 törkeää huumausainerikosta Aivars Donskis  51  5 vuotta  1 törkeä huumausainerikos

Vakuustakavarikkoon asetettiin omaisuutta noin 150 000 euron arvosta. Berzins, Citskovskis ja Donskis olivat latvialaisia huumausaineiden salakuljettajia.

 Toinen oikeudenkäynti 

Helsingin käräjäoikeus antoi 13. lokakuuta 2022 tuomion toisesta Mantaqaan liittyneestä huumausainerikoskokonaisuudesta, jossa oli 20 syytettyä ja noin 60 syytekohtaa. Syytteet pohjautuivat pitkälti salatun Sky ECC -viestijärjestelmän viesteihin.

Pisimmän tuomion, 12 vuotta 6 kuukautta, sai Joakim Kuusela, joka toimi huumeliigan Suomen päänä. Ruotsista käsin toimintaa ohjaili Teemu Kirves, joka tuomittiin 4 vuoden vankeusrangaistukseen. Mantaqa-ryhmän jäsenistä Husein al-Maseudi tuomittiin 3 vuoden 3 kuukauden ja Milad Karim Feili 3 vuoden 9 kuukauden vankeusrangaistukseen törkeistä huumausainerikoksista.

Oikeudenkäyntiavustaja Olli Talsi tuomittiin 2 vuoden 10 kuukauden vankeusrangaistukseen törkeästä huumausainerikoksesta ja avunannosta törkeään huumausainerikokseen. Talsi oli kuljettanut 80 000 euroa huumerahoja Ruotsiin rikollisryhmän johtajan pyynnöstä ja vuotanut esitutkintatietoja rikollisryhmälle.

 Jesse Shipleyn pako 

Jesse Robert Shipley (s. 1997) tuomittiin joulukuussa 2021 seitsemän vuoden ja lokakuussa 2022 viiden vuoden kuuden kuukauden vankeusrangaistukseen törkeistä huumausainerikoksista. Shipley pakeni Suomesta joulukuussa 2021 ollessaan tehostetun matkustuskiellon alainen. Hän rikkoi seurantalaitteensa ja poistui maasta, vaikka hänen passinsa olivat poliisin hallussa.

Espanjan poliisi otti Shipleyn kiinni Barcelonassa huhtikuussa 2022, mutta hänet vapautettiin, koska oikeudenkäynti oli jo päättynyt eikä luovuttamiselle ollut perusteita.

Europol lisäsi Shipleyn Euroopan etsityimpien rikollisten listalle heinäkuussa 2024 ja varoitti hänen olevan vaarallinen. Shipley oleskeli pakomatkansa aikana Alankomaissa, Espanjassa ja Kolumbiassa, jonne hän matkusti väärennetyn passin turvin.

Shipleyn epäillään pakomatkansa aikana järjestelleen huumausaineiden tuontia Suomeen. Syksyllä 2024 Tullin koira löysi Vuosaaren satamassa merikontista 38 kiloa kokaiinia. Poliisin mukaan Shipley oli mukana järjestelemässä lastin noutoa. Shipleyn epäillään olleen osallisena laajemmassa huumevyyhdissä, jossa Suomeen tuotiin vuosina 2023–2024 noin seitsemän miljoonan euron arvosta huumausaineita. Tapausta tutkivat Keskusrikospoliisi, Tulli ja Lounais-Suomen poliisilaitos yhteistyössä.

Shipley otettiin kiinni Barcelonassa marraskuussa 2025 ja luovutettiin Suomeen tammikuussa 2026. Hänet vangittiin epäiltynä useista uusista törkeistä huumausainerikoksista.

 Lähteet 

Luokka:Katujengit Suomessa
Luokka:Leppävaara
Luokka:Suomalaiset rikostapaukset